Drie Gauteng-‘rowers’ vasDrie mense is Donderdag in hegtenis geneem vir ‘n reeks rooftogte in Gauteng. “Die drie mans word aan verskeie misdade in Douglasdale, Ivorypark en Sandton verbind,” het lt.kol. Lungelo Dlamini, woordvoerder van die polisie in Gauteng gesê. “Een van die verdagtes is tans op parool vir ‘n gewapende roof in Wierdabrug.” Die polisie het die verdagtes vasgetrek nadat hulle ‘n kontantonttrekking van R9 000 van ‘n gesteelde kredietkaart opgespoor het. Die polisie het ook beslag gelê op ‘n Pajero-voertuig wat vermoedelik in Midrand gekaap is. Een man wat ook aan die misdade verbind kan word, is steeds soek. Die mans sal na verwagting Maandag in die landdroshof in Krugersdorp verskyn.